Lê jou eier oor paddas | Toortsie, Kameel en Bokbaaivygie se blog
← Dis paddas en eiers en melk en al derglike dinge
Oor deel →
Lê jou eier oor paddas
Posted on Augustus 24, 2017	by Toortsie
Hester het die eerste uitdaging geplaas en ek is baie opgewonde! Ons moet skryf oor een of ander idioom in Afrikaans wat dalk in onbruik geraak het, en sommer ook vertel waar dit vandaan kom. Omdat paddatjies so ‘n groot rol in hierdie hele reeks gaan speel, het ek dit goed gedink om na padda-idiome te kyk.
Ou paddatjie kom aangespring, kwaak, kwaak, kwaak, kwaak, kwaak!
Foto geleen by: http://www.hoezit.co.za/van-n-padda-vere-probeer-pluk/
Die eerste een lyk so: Van ‘n paddda vere probeer pluk, en dit beteken om die onmoontlike te verwag.
Maroela Media sê dat die idioom, So waar soos ‘n padda manel dra uit Nederland kom. In die ou dae het die ouderlinge mos manelle gedra, my pa het ook so ‘n manelpak gehad wat gehou is vir wanneer hy op die kerkraad gedien het. My een seun het by sy matriekafskeid ook ‘n manelpak aangehad en het tog te netjies gelyk! Die oorspronklike uitdrukking was ‘so waar as wat kerkvors manel dra’. Die Afrikaanssprekendes het dit verander nas so waar as wat kikvors manel dra, en sover ek weet, is ‘n kikvors ‘n padda. Nou ja, so waar as wat padda manel dra, beteken dis baie seker.
Om ‘n padda in die keel te hê, beteken dat jy hees is, of ‘n krapperigheid in die keel het. Dis dan wat jy effens keel skoonmaak sodat die padda kan verdwyn. Maroela skryf dat hulle blykbaar in Engeland geglo het dat jy nie staande water moes drink nie omdat jy dan padda-eiers sou insluk in die proses. Ons glo dit natuurlik nog steeds dat jy nie staande water moet drink nie. Al manier wat hierdie paddas wat in jou maag uitbroei, sou uitkom, was deur die keel! Genade! En, skryf Maroela, dat keelinfeksies in die Middeleeue met ‘n lewendige padda behandel was wat in die keel gesit is! Sjoe, hoe dankbaar is ek nou dat ons nie meer in die Middeleeue leef nie!
Louis Malherbe het gepraat van ‘n padda in die pyp wat jou gekniehalter het as jy iets of iemand nie kon vergewe nie.
As jy dikmond is, lyk jy soos ‘n opgeblaasde padda, en om so skurf soos ‘n padda te wees, is ook nie eintlik ‘n kompliment nie. Is jy met jou mond so skurf soos ‘n padda, of is dit jou lyf wat so skurf is?
Hoor hierdie interessante een: ‘n Stomp mes word ‘n paddaslagter genoem, omdat dit die enigste ding is wat ‘n stomp mes sal kan sny. (Ek dink in my laai lê ‘n hele klomp van hulle!
Ondersteun hierdie inisiatief van Hester en gaan skryf jou idioom in Afrikaans en laat hierdeur Afrikaans blom!
Toortsie by Finesse: Elke vasgeleentheid is uniek
“Om die inskrywings van verskillende bloggers in Lê-Jou-Eier te geniet of om self ‘n eier te kom lê wat ons kan uitbroei en grootmaak, kliek op die volgende InLinkz skakel:
Vir die reëls van hierdie eier-boerdery, om raad te kry oor hoe om deel te neem en om elke week se aankondiging van die nuwe onderwerp te sien, besoek die volgende skakel by Dis Ekke.
Nuwe onderwerpe word aangekondig elke Donderdag om 12:00 en sluit outomaties na een week.”
This entry was posted in Lê jou eier and tagged Idiome in Afrikaans, Idiome oor paddas, Padda-idiome, paddas. Bookmark the permalink.
31 Responses to Lê jou eier oor paddas
Augustus 24, 2017 om 4:14 nm
Ek is te jonk om sulke goed te doen.
Augustus 24, 2017 om 4:21 nm
Watse goed? Eiers lê? 🙂
Augustus 24, 2017 om 4:22 nm
Dit en om vergete idiome te ken.
Augustus 24, 2017 om 4:25 nm
Ek het ‘n oom, sy naam is Google. 🙂
Augustus 25, 2017 om 11:02 vm
Daai oom haal al die pret uit!
Augustus 25, 2017 om 11:31 vm
Hy het my dan so mooi gehelp. 😁
Toortsie! Ek het nou so gelag. Dis ‘n fantastiese inskrywing – so reg in die kol met die kikvorse, hulle eiers, vere, manelpakke en so aan (nee dankie vir die stilstaande water of die medisinale gebruik van lewendige paddas). Dankie vir die deelname en ek hou nou InLinkz dop om te sien wanneer jou skakel deurkom.
Augustus 24, 2017 om 4:23 nm
Dankie! Jy het my heeltemal op hol met al die paddas en gedoentes. Ek hoop teen volgende week sal ek op ‘n nuwe stasie wees! Dankie vir jou gelag, ek hou daarvan!
Augustus 24, 2017 om 4:26 nm
En daar is jou skakel! Ek sien Lekkervurigeaffêre het ook gearriveer. Great stuffies, soos my kinders altyd sê. My tone krul van lekkerkry. Hoe lyk die InLinkz bladsy vir jou? Die “thumbnails” bly daar met die skakels selfs nadat die uitdaging gesluit het. Lekker blootstelling vir almal wat daar rondloop.
Augustus 24, 2017 om 4:27 nm
Ek het nou baie geleer! Jou aanwysings is perfek, ek het dit stap vir stap gevolg.
Augustus 24, 2017 om 4:28 nm
😀 Dankie man
Augustus 24, 2017 om 4:29 nm
Ek gaan nou voorbarig wees en die vorige inskrywing waar ek hiernq verwys, ook by inlinks opsit.
Augustus 24, 2017 om 4:34 nm
Dis heeltemal in die haak Toortsie. Jy kan ook die padda-paragraaf net onderaan daai blog gaan plak, (wysig, dan update – jammer oor Engels), dan is dit ook nog sommer ‘n skakel wat deurgaan.
Augustus 24, 2017 om 4:36 nm
Ongelukkig het die verlore geraal tydens verhuising, maar ons het sulke dik, groen mediese boeke geërf. Dit het dateer seker uit die dertigjare, te oordeel aan die baie ou Afrikaans. Dit is deur ‘n mediese dokter geskryf.
As iemand baie gehik het, moes hy hoendervere rook, weliswaar darem nie van paddas afkomstig nie.
Hy het egter aangevoer dat hy self gesien het hoe ‘n padda van ‘n soort borskanker uit ‘n vrou se bors gesuig het. Platanna, brulpadda: ek kan nie onthou nie.
Sowaar as padda manel dra. Kan jy nou meer!
Augustus 24, 2017 om 4:37 nm
Genade! Daai padda moes DIEP DELF! 🙂
Augustus 24, 2017 om 4:55 nm
Augustus 24, 2017 om 4:59 nm
Dis so ń oulike inskrywing, Toortsie!!! Ek gaan probeer deelneem, maar goeiste, met die trekkery vat ek skaars grond!
Augustus 24, 2017 om 5:02 nm
Ai sterkte. Trek maar eers gou klaar! Ek kan nie nou op blogs speel nie, gedruk vir tyd, maar dan werk jou verstand mos oortyd en ek was so bang iemand anders kies my padda-idee!
Augustus 24, 2017 om 5:11 nm
Hoe op aarde kon hulle ‘n padda in jou keel sit!!!! Sowaar as wat padda ‘n manel dra…. ek sou dit nooit toegelaat het nie. Lekker inskrywing!!
Augustus 24, 2017 om 5:12 nm
Ek sou ook nie! 😳
Augustus 24, 2017 om 5:43 nm
‘n Dikbekpersoon blaas hom op soos ‘n brulpadda, ons swem met paddavoete. Is hy prins of padda? Dis nou nie eintlik die erkende idiome nie, maar dis wel spreektaal waarin paddas gebruik word – en dan eet die Franse nog paddaboudjies ook.
Augustus 24, 2017 om 5:48 nm
Ag, maar jy is oulik!
Watter idioom gaan jy gebruik? Jy gaan ook mos skryf, of hoe?
Augustus 25, 2017 om 12:24 vm
Die padda stories is beslis goeie voorbeelde van mooi idiome. Ek onthou meeste van hulle. Pragtig man, ek het ook lekker gelag oor die padda mannewalise.
Augustus 25, 2017 om 9:43 vm
Augustus 25, 2017 om 5:56 nm
As daar paddaslagters in jou laai le sal jy jou padda resepte in jou banting boeke moet in sluit
Augustus 25, 2017 om 7:38 nm
Ek beplan boe 4 as ‘n paddaboek!
Augustus 28, 2017 om 6:25 nm
Lyk my Hester roer alweer die pot – met ‘n langsteel houtlepel!! 😉
Augustus 28, 2017 om 6:29 nm
Ek sal netnou daar by haar gaan inloer… maar, ons is nou al lank uoit SA. Ek wonder, bestaan die ou gesegda “vasbyt, mindae kom van self” nog?
Ons het dit altyd gesê in die bos, om onself ‘n bietjie aan te moedig dat ons wel eendag huistoe sou gaan! 😉
Augustus 28, 2017 om 6:31 nm
Ek is seker jy kan daaroor skryf. 😁